DVIDEŠIMTAS SEIMAS 


Organizacijos dvidešimtasis seimas įvyko Baltimore, Md., 1941 m. rug- 
piūčio 4-7 dienomis Šv. Alfonso parapijoje. Seimą priėmė ir jam šeiminin- 
kavo 8-ta kuopa. 

Šio seimo prezidiumą sudarė: pirm. Sofija Sakalienė; vicepirm. Mari- 
jona Vaičiūnienė; pirmoji rašt. Justa Karpiūtė; antroji rašt. Elena Stat- 
kienė - Vaičiūnaitė (visos iš Ill. valstybės). 

Į Centro valdybą išrinkta: dvasios vadas — kun. Steponas Kneižis, 
Norwood, Mass.; pirm. — Elzbieta Paurazienė, Mich.; I-moji vicepirm. — 
Jadvya Čepulienė, Ill.; II-roji vicepirm. — Bronė Palubinskienė, Ill.; rašt. 
— Marijona Vaičiūnienė, Ill.; ižd. — Elena Statkienė, Ill.; iždo globėjos — 
Teklė Mažeikienė, Mass.; Albina Poškienė, Ill. 

Daktarė-kvotėja išrinkta dr. Suzana Šlakienė, Ill; „Moterų Dirvos“ 
redaktore — Sofija Sakalienė, Ill. 

Direktorės: Conn. — M. Jokubaitė, Ill. — M. Paukštienė, Mass., Maine 
ir N.H. — L. Venčienė, Mich. — V. Stepulionienė, N.Y. ir N.J. — S. Su. 
bataitė, Ohio — A. Stepulionienė, Pa. — P. Schevets. 

Skundų komisija: A. Wackell, J. Salasevičienė ir K. Sriubienė. 

Literatinė komisija: A. Poškienė, M. Jokubaitė ir V. Galnaitė. 

Atstovės į Federacijos Tarybą: K. Sriubienė ir S. Subatienė. 

Legalis Patarėjas: Adv. J. Brenza. 

„Moterų Dirvai“ švenčiant sidabrinį jubiliejų 1941 m. spalio mėn. 
išleistas padidintas jubiliejinis numeris. 


1942 m. — ir vėl naujas lapas 


Sąjungietės buvo raginamos vykdyti 20-tojo seimo nutarimą — kuo 
daugiausiai moterų ir merginų sutraukti organizacijon. 

Japonijos netikėtas Pearl Harbor salos Havajuose užpuolimas įtraukė 
Ameriką į II-rąjį Pasaulinį Karą 1941 m. gruodžio 7 d. Negalėdamos duoti 
tiesioginės pagalbos Sovietų Rusų okupuotai tėvynei Lietuvai, sąjungietės 
savo jėgas pasuko į Amerikos Raudonąjį Kryžių. Šiame darbe ypatingai 
pasižymėjo Juzė Daužvardienė, Lietuvos Konsulo Chicagoje žmona ir 
67-tos kuopos narė, Amerikos Raudonojo Kryžiaus Chicago skyriaus ofi- 
ciali kalbėtoja. Jos pastangomis Chicagoj įsteigta visa eilė R. K. lietuvių 
vienetų. Neatsiliko sąjungietės ir kitose valstybėse renkant drabužius, 
maistą, vaistus ir aukojant nesuskaitomas valandas gaminant raiščius, 
vilnones kojines ir megztinius. 

Šv. Tėvas Pius XII, susirūpinęs žmonijos likimu, pakartotinai kvietė 
tikinčiuosius, ypatingai moteris, melstis už taiką. Sąjungos šeimoj radosi 
šimtai motinų, kurių sūnūs kovojo ir net gyvybę padėjo Pacifiko salose 
ir Europoje. 

Sąjungietės bendrai meldėsi, kad užsiliepsnojęs pasaulis atgautų pra- 
rastą ramybę ir taiką. 


1943 m. — nurodymai laimei ir taikai 


Pradedant 1943-čius metus, Centro dvasios vadas kun. S. Kneižis 
tarp kitų gražių minčių sąjungietėms patarė: „Kuomet didžios nelaimės, 
kaip dabartinis karas, suspaudžia ir vargina žmoniją ... vienintelis kelias 

į taiką ir laimingą gyvenimą yra žmonijai sūgrįžti prie Dievo. Visą gyve- 
nimą tvarkyti pagal Dievo nurodymus, planus — Dešimtį Įsakymų.“ 

Centrui paskelbus naujų narių įrašinėjimo vajų, 1943 m. sausio mėn. 
„Moterų Dirvoj“ redaktorė Sofija Sakalienė šiaip ragino nares: 

„Kaip nuo motinos priklauso namų šeimos gyvenimas, taip nuo susi- 
spietusių Moterų Sąjungon moterų-mergaičių priklauso organizacijos ir 
bendrai išeivijos ateitis. Kadangi tai vienintelė katalikių moterų organi- 
zacija išeivijoje, taigi jon turėtų spiestis kiekviena katalikė ... Moterų Sa- 
jungos narių gyvenimas neprasideda ir nesibaigia pačioj organizacijoj. Jis 
prasideda namuose, o baigiasi taip toli, kaip tik gali pasiekti mūsų jėgos, 
mūsų veikimas. Juo greičiau susiprasime ir mokėsime tas mintis paskleisti 
visuomenėj, tuo bus geriau kitiems ir mums pačioms ...“ 

Šiuose metuose turėjo įvykti reguliarus Moterų Sąjungos seimas. Cent- 
ro Valdybos narėms ir Direktorėms aptarus šių dienų padėtį, nutarta seimą 
atidėti. Centro pirm. Elzbieta Paurazienė davė sekantį paaiškinimą: 

„Kad seimas būtų naudingas reikia, kad jis būtų skaitlingas. Tas nebūtų 
įmanoma dėl transportacijos ir gazolino suvaržymo. Tikiu, kad mūsų sąjun- 
giečių tarpe randasi geras skaičius karo įmonėse dirbančių, kurios, kad 
ir norėtų, negalėtų gauti paliuosavimo važiuoti seiman... Organizacijai 
susidarytų daug išlaidų, o naudos gal labai maža.“ 

Centro Pirm. užtikrino nares, kad visi organizacijos reikalai esą geroj 
tvarkoj ir, kad beveik visi pastarojo seimo nutarimai ir darbai atlikti. 


1944 m. — dirbti ir laimėti 


Nors verdantis karas prislėgė sąjungiečių ūpą ir naujų narių įrašyta 
kuklus skaičius, pradėjus 1944-tus metus sąjungietėms buvo mestas obal- 
sis: dirbti ir laimėti. 

Ir šiais metais seimas nebuvo šaukiamas. Išleistos krivūlės. Dauguma 
kuopų pritarė seimą atidėti iki po karo. 


1945 m. — didelis laimėjimas 


Linksma žinia pasklido sąjungiečių tarpe kai sužinota, kad 1945 m. 
balandžio 12 d., Centro raštininkės Marijonos Vaičiūnienės pastangomis 
ir stropumu Moterų Sąjunga tapo įregistruota Michigan valstybėje,. gau- 
dama leidimą legaliai veikti. 

Keturiems metams praėjus Centro Valdyba nutarė sušaukti seimą. 

